Στινγκ

Ο  Γκόρντον Μάθιου Τόμας Σάμνερ (αγγλικά:  Gordon Matthew Thomas Sumner, γενν. 2 Οκτωβρίου 1951), επαγγελματικά γνωστός ως Στινγκ (αγγλικά: Sting) είναι Άγγλος τραγουδιστής και ένας από τους διασημότερους Βρετανούς καλλιτέχνες. Ήταν μέλος του συγκροτήματος The Police μέχρι το 1985 όπου και ξεκίνησε τη σόλο καριέρα του.

Γεννήθηκε στις 2 Οκτωβρίου του 1951 σε μια πόλη κοντά στο Νιούκαστλ. Σήμερα είναι πατέρας έξι παιδιών, ασχολείται με τη γιόγκα και έχει εκδώσει την αυτοβιογραφία του με τίτλο Βroken Μusic.

 Τα χρόνια στους Police 
Τον Ιανουάριο του 1977, ο Στινγκ άφησε το σπίτι του στο Νιούκαστλ για να εγκατασταθεί στο Λονδίνο. Εκεί γνώρισε τους Στιούαρτ Κόουπλαντ και Χένρι Παντοβάνι. Μαζί ίδρυσαν το συγκρότημα The Police. Ο Στινγκ έγινε ο μπασίστας και ο τραγουδιστής τους.

Η μεγαλύτερη επιτυχία των Police (που συνολικά κατέκτησαν 6 βραβεία Γκράμι στα 5 χρόνια ύπαρξής τους), ήταν το τραγούδι "Every breath you take" από το άλμπουμ Synchronicity, που ήταν ουσιαστικά και η τελευταία ομαδική δουλειά του συγκροτήματος. Μετά από αυτό, ο καθένας συγκεντρώθηκε στην ατομική του δουλειά. Το 1985 αποφασίστηκε και επισήμως η διάλυση του συγκροτήματος.

Το 2007 οι Police επανενώθηκαν και αποφασίστηκε μια παγκόσμια περιοδεία.

 Η σόλο καριέρα 
Ήδη προτού αφήσει τους Police, ο Στινγκ συνεργαζόταν με πολλούς άλλους καλλιτέχνες, όπως οι Dire Straits (Money for nothing). Μετά τη διάλυση, ο Στινγκ δημιούργησε μια άλλη μπάντα, τους Blue Turtles. Οι Blue Turtles αποτελούνταν από τους Μπράντφορντ Μαρσάλις (σαξόφωνο), Κένι Κέρκλαντ (πλήκτρα) και Ομάρ Χακίμ (ντραμς).

Το πρώτο σόλο άλμπουμ του Στινγκ με τίτλο The Dream Of The Blue Turtles γνώρισε την επιτυχία, αφού από μέσα του ξεχώρισαν τρία τραγούδια που κράτησαν για πολύ καιρό υψηλές θέσεις στις τοπ λίστες της Αμερικής και της Αγγλίας. Αξιοσημείωτο είναι ότι το ύφος και τα τραγούδια του άλμπουμ αυτού είχαν πολλά κοινά σημεία με το τελευταίο άλμπουμ των Police Synchronicity.

Την ίδια χρονιά (1985) ο Στινγκ και οι Blue Turtles κυκλοφόρησαν ένα live άλμπουμ τους με τη συνεργασία του Μάικλ Άπτεντ και οργάνωσαν δύο περιοδείες. Το 1988 ο Στινγκ συνάντησε τον πρώην κιθαρίστα των Police Άντι Σάμερς και μαζί ηχογράφησαν το άλμπουμ Nothing Like The Sun. To Nothing Like The Sun που γνώρισε κι αυτό αμέσως μεγάλη επιτυχία, ενώ ένα από τα τραγούδια ήταν αφιερωμένο στον λαό της Αργεντινής, το "They Dance Alone". Την ίδια χρονιά, Ο Στινγκ πήρε μέρος στις συναυλίες της Διεθνούς Αμνηστίας για τα ανθρώπινα δικαιώματα και στη συνέχεια στο Live Aid.
Στα τέλη της δεκαετίας του '80 ο Στινγκ ίδρυσε τη δισκογραφική εταιρία Pangaea, δίνοντας έμφαση περισσότερο σε νέους τζαζίστες καλλιτέχνες.

Το 1989 ο Στινγκ, με τη συνεργασία της γυναίκας του Τρούντι Στάιλερ ίδρυσε το Ίδρυμα Rainforest, για την προστασία των τοπικών δασών του κόσμου. Με συναυλίες και αρκετές καμπάνιες ευαισθητοποίησης των πολιτών κατάφεραν να μαζέψουν γύρω στα 20 εκατομμύρια δολάρια. Από την έναρξη του, το Ίδρυμα Rainforest έχει επεκταθεί σε ένα δίκτυο οργανισμών που αυτήν τη στιγμή λειτουργούν σε 18 χώρες του κόσμου μας.

Μέχρι το έτος 2000, τρία ακόμα άλμπουμ ηχογραφήθηκαν (Ten Summoner's Tales, Soul Cages, Brand New Day). Το Soul Cages, μάλιστα, χαρακτηρίστηκε από τον ίδιο ως αυτοβιογραφία.

Ως σολίστας καλλιτέχνης, ο Στινγκ έχει βραβευθεί με 12 βραβεία Γκράμι, ένα Έμμυ, είχε τρεις υποψηφιότητες για Όσκαρ, ενώ ψηφίστηκε και Πρόσωπο της Χρονιάς για το 2004 από το MusiCares.

 Δισκογραφία 
 Songs From The Labyrinth
 My Funny Valentine
 Songs Of Love
 Sacred Love
 The Very Best Of Sting & The Police
 All This Time
 Still Be Love In The World
 Brand New Day: The Remixes
 Dolphins
 Live at Universal Amphitheatre
 Brand New Day
 Sting At The Movies
 Mercury Falling
 The Living Sea
 Fields of Gold
 Demolition Man
 Ten Summoner's Tales
 Acoustic Live In Newcastle
 The Soul Cages
 Nada Como El Sol
 Nothing Like The Sun
 Bring On The Night
 The Dream of the Blue Turtles

 Παραπομπές 

 Εξωτερικοί σύνδεσμοι 

Κατηγορία:Άγγλοι τραγουδιστές
Κατηγορία:Άγγλοι ηθοποιοί κινηματογράφου
Κατηγορία:Βραβευμένοι με Brit
Κατηγορία:Βραβευμένοι με Grammy